เพิ่มงวดน้ำตาลเท่าตัวรับสงกรานต์หวาน
สอน.ถมน้ำตาล ทบเพิ่ม 2 งวด เข้าระบบ 9.61 แสนกระสอบ ช่วงเทศกาลสงกรานต์ เพื่อรับการใช้ในวันหยุดยาว
20 ส.ค. 2554

สอน.ถมน้ำตาล ทบเพิ่ม 2 งวด เข้าระบบ 9.61 แสนกระสอบ ช่วงเทศกาลสงกรานต์ เพื่อรับการใช้ในวันหยุดยาว
นายประเสริฐ ตปนียางกูร เลขาธิการสำนักงานคณะกรรมการอ้อยและน้ำตาลทราย (สอน.) เปิดเผยว่า ในช่วงเทศกาลสงกรานต์ที่หยุดยาวหลายวัน ทาง สอน.ได้วางแผนเตรียมน้ำตาลเพื่อจำหน่าย (ขึ้นงวด) ทบกัน 2 งวด หรือเท่ากับ 9.61 แสนกระสอบ เพื่อเตรียมความพร้อมให้ประชาชนมีน้ำตาลบริโภคในช่วงวันหยุดยาวได้อย่างพอเพียง
ทั้งนี้ ในวันที่ 4 เม.ย. 2554 มีการขึ้นงวดน้ำตาลจำนวน 4.8 แสนกระสอบ และในวันที่ 5 เม.ย. ได้นำน้ำตาลของงวดวันที่ 11 เม.ย. หรือน้ำตาลของสัปดาห์ที่หยุดยาวจำนวน 4.8 แสนกระสอบ มาขึ้นงวดล่วงหน้า เพื่อเตรียมจำหน่ายให้กับประชาชน
“แผนการขึ้นงวดน้ำตาลล่วงหน้า เพื่อให้ประชาชนมีน้ำตาลบริโภคเพียงพอต่อความต้องการใช้เทศกาลวันหยุด เพราะในช่วงดังกล่าวการขนส่งหรือการทำงานของทั้งภาคเอกชนและราชการก็หยุดทำงาน ทำให้อาจกระจายน้ำตาลได้ลำบาก จึงเลือกที่จะขึ้นงวดล่วงหน้าไปเลย เพื่อความสบายใจของประชาชน” นายประเสริฐ กล่าว
สำหรับสถานการณ์น้ำตาลในปัจจุบันยังมีเพียงพอต่อความต้องการอย่างแน่นอน และไม่ขาดแคลน โดยสรุป ณ วันที่ 8 เม.ย. มีน้ำตาลโควตา ก. (น้ำตาลเพื่อการบริโภคในประเทศ) ขึ้นงวดตั้งแต่เปิดหีบไปแล้วจำนวน 8.93 ล้านกระสอบ มียอดจำหน่ายรวม 7.35 ล้านกระสอบ เฉลี่ยยอดขายแต่ละสัปดาห์ประมาณ 4 แสนกระสอบ ยอดน้ำตาลค้างกระดาน 1.58 ล้านกระสอบ และมียอดน้ำตาลคงเหลือทั้งสิ้น 17.7 ล้านกระสอบ 
แหล่งข่าวจากกระทรวงอุตสาหกรรม เปิดเผยว่า จากการติดตามภาวะการเปิดหีบอ้อยของ 46 โรงงานน้ำตาลทรายฤดูกาลผลิตปี 2553/2554 ขณะนี้พบว่าปริมาณอ้อยของไทยมีแนวโน้มสูงกว่าระดับ 85 ล้านตันอ้อย เนื่องจากล่าสุดการเปิดหีบมีอ้อยเข้าหีบสูงถึงเกือบ 80 ล้านตันแล้ว จากเดิมที่คาดว่าฤดูกาลผลิตนี้จะได้อ้อย 70 ล้านต้น เพิ่มขึ้นจากฤดูกาลผลิตก่อนเล็กน้อยที่ผลิตได้ 68 ล้านตัน เนื่องจากมีฝนตกเยอะ ผลผลิตอ้อยจึงดี
อีกทั้งหลายโรงงานยังไม่แจ้งปิดหีบ เพราะปริมาณอ้อยยังคงมีเข้ามาป้อนต่อเนื่อง ทำให้โรงงานน้ำตาลส่วนใหญ่ต้องเลื่อนการปิดหีบออกไปหลังช่วงเทศกาลสงกรานต์ 13-16 เม.ย.นี้ จากปกติโรงงานจะทำการเร่งหีบ เพื่อปิดหีบในช่วงเทศกาลสงกรานต์
ผลพวงดังกล่าวจะส่งผลให้ปริมาณน้ำตาลทรายจะเพิ่มขึ้นจากเดิม 7 ล้านตัน เป็น 7.98 ล้านตัน ซึ่งจะทำให้ไทยมีการส่งออกน้ำตาลทรายที่เพิ่มขึ้นโดยปี 2553/2554 อุตสาหกรรมอ้อยและน้ำตาลทรายจะสามารถสร้างรายได้จากการจำหน่ายน้ำตาลทรายในประเทศ และส่งออกรวมกันไม่น้อยไปกว่า 1.7 แสนล้านบาท ไม่รวมมูลค่าต่อเนื่องที่เกิดจากการใช้อ้อยและน้ำตาลทราย เป็นผลพลอยได้และวัตถุดิบในอุตสาหกรรมต่อเนื่องอื่นๆ m